von Baden graver et dybt hul | Østjylland | hsfo.dk
Von Baden graver et dybt hul
Publiceret 21. april 2017 kl. 15:45
AARHUS: Den århusianske teatergruppe von Baden er blevet en fast bestanddel af Svalegangens repertoire og er også med i sæson 2017-18.
Med gruppens to skuespillere Frederik Meldal Nørgaard og Henrik Vestergaard på scenen spiller von Baden en dybdegravende komedie, "Hullet". Den handler om mænd, biler, kærlighed, eksistentialistisk samhørighed, imploderende planeter og walkie-talkier.
De to mænd står på en mark og skal grave et hul, og chefen har sagt, at det ikke kan blive for dybt. Til sidst er det et spørgsmål om tid, inden de rammer jordens indre.
Gruppens medlem Morten Lundgaard har instrueret, og forestillingen spiller 2.-16. december i år.
Von Baden begyndte i 2001.
Svalegangen tømmer bankbogen
Blandt gæsteforestillingerne er "Skattesagens helte", der er en komedie om de mange skandaler i Skat, "Til (ingen verdens) nytte" om vores basale behov, "Hvad tror du selv" om teenageres tro og tvivl, "I fornuftens land", der giver Niels Hausgaards sange nyt liv, og "Forældremødet" om det store fællesskab, vi alle er en del af, men har svært ved at give os hen til.